Papersnake/gushiwen huggingface dataset:
和周监丞闻京洛关中收复四首 其二
王庭圭（宋代）

战甲初休马，边烽不举狼。山河秦地壮，日月汉天长。

剑戟将销尽，钩锄始破荒。欲观调鼎手，一脔已堪尝。
起晚戏作
陆游（宋代）

地偏身饱闲，秋爽睡殊美。
老鸡每愧渠，三唱呼未起。
厨人罢晨每，童子愁屣履。
惰慵虽可嘲，安静良足喜。
心空梦亦少，酣枕甘若醴。
不学多事人，南柯豪众蚁。
江陵送赵知县二首 其二
项安世（宋代）

别离底处最堪怜，君上吴船我蜀船。从此相思真万里，重来何蜀又三年。

司州刺史髭如戟，国子先生瘦似椽。二子有情须问讯，为言重九向西川。
十二月十二日斋祠西太一宫是日大风
刘敞（宋代）

绛阙碧城天与通，世间惟望气浑融。神仙定与尘埃隔，自怪来时亦驭风。
云𥯓见示龙槐寺同饭崇效寺看花之作复次其韵
韩崶（清代）

结庐人境车马稀，春残犹自恋春衣。百年几度花前醉，一饭不忘天下饥。

树老无枝龙自卧，楼高有级锡能飞。为贪欲尽花经眼，藉草相将坐不归。
节庵归自焦山属为海西庵僧慧松写诗因作此 其一
瞿鸿禨（清代）

眼底金焦几变迁，旧游如梦梦如烟。幽情付与葵霜老，古寺残阳听暮蝉。
送徐千户之甘州
胡奎（元代）

春寒初试越罗袍，不惜千金买宝刀。
马援橐中无薏苡，张骞槎上有葡萄。
昆仑西去黄河远，函谷东来紫气高。
何事相逢又相别，陇云边月夜劳劳。
和吴可权长官
廖正一（宋代）

士元应展骥，百里聊尔绊。函继三异声，江述凭东观。
山中采菖蒲寿安晚老仙
史鉴（明代）

山中采菖蒲，泽中采雕胡。雕胡持作饭，菖蒲持作菹。

问君将何为，言就仙人居。仙人居安在，震泽东南隅。

门前有长路，青松间白榆。舍后有清池，莲叶巢神龟。

高楼临水起，缥缈邻太虚。木兰为轩槛，桂树为门枢。

黄金为宝盖，八角垂流苏。仙人山泽癯，为乐自愉愉。

长身且高颧，红颜白髭须。潜光饮夕气，眺景含朝霞。

有子两三人，才名皆丈夫。朝莫问平安，济济庭中趋。

诸孙八九人，温温玉不如。出门远行游，所业在诗书。

经年一来归，银鞍照骊驹。寿星何煌煌，照我仙人居。

贺客来满途，仙人旧悬弧。请客坐堂上，布地红氍毹。

促令办中厨，品物事事殊。山珍间海错，肥羊和笋蒲。

玉壶湛清酒，金盘鲙鲤鱼。名娼出邯郸，窈窕世绝无。

头上翠琅玕，耳悬明月珠。紫绮为下裙，红罗为上襦。

上堂拊琴瑟，下堂吹笙竽。清歌按妙舞，行云随卷舒。

坐中黄眉翁，向前持一杯。三千一洗髓，九千一伐毛。

请看目瞳子，清光果有不。金石未为固，乔松真吾徒。

昆崙阆风上，与尔长嬉游。
梨花原
曾几（宋代）

酒渴上安市，甘寒为解园。
鹅儿黄不见，空见鹭鸶飞。
席大光邀同赋墨梅花 其五
张守（宋代）

墨竹文翁旧写真，墨梅颜子更超群。我家幸有筼筜谷，乞取冰姿伴此君。
自钱唐江口至常山舟中杂诗
顾嗣立（清代）

积雨湿江云，林深白一片。春风忽吹开，青峰递隐见。

晴旭散旅愁，鼓枻聊自遣。昨宿西安城，今到常山县。

故人松桂林，葱茏眼中见。西北有浮云，别来几番变。

阮籍醉不醒，司马游已倦。弭节暂淹留，孤踪愧深眷。
好事近（茶）
王庭（宋代）

宴罢莫匆匆，聊驻玉鞍金勒。闻道建溪新焙，尽龙蟠苍璧。

黄金碾入碧花瓯，瓯翻素涛色。今夜酒醒归去，觉风生两腋。
元峰耸翠
黄鼎臣（明代）

县起鸣驺彻斗明，匣中时动吼龙声。山灵不妒青云客，舒碧晴看万里行。
将归白下留题侯豫瞻画壁
宋珏（明代）

酒中别意画中花，梅半残时柳半芽。
我欲桥边添个客，醉眠芳草不思家。
独夜
陆游（宋代）

城上长更续短更，江平天迥雁方征。
灯明纸帐雪霜色，火熟铜瓶风雨声。
浊酒未倾心已怯，细书时读眼犹明。
萧然一室平生惯，纛下何须拥万兵！
端溪大水歌 其二
卢原（明代）

微茫十日漭连天，恼杀沿江上水船。风起挂帆愁未稳，不知何处是平川。
卜算子·休逞一灵心
向滈（宋代）

休逞一灵心，争甚闲言语。十一年间并枕时，没个牵情处。四岁学言儿，七岁娇痴女。说与傍人也断肠，你自思量取。
六十四初度作二首
董应举（明代）

老不任干戈，厌说胡尘起。
为问宗汝霖，当时六十几？
北窗即事二首 其二
陆游（宋代）

北窗最与懒相宜，世上纷纷了不知。露井甘寒初浚后，小山葱不乍晴时。

粗餐岂复须鲑菜，蓬户何曾设扊扅。幸有床头藤杖在，登临未遽叹吾衰。
舟夜忆镇北
李文瀚（清代）

十旬啖尽鹤分餐，别后相思梦未安。我始出山还不浊，尔如行路亦应难。

马头尘扫云千叠，篷背凉生月一丸。芦荻花疏秋瑟瑟，故人曾否渡桑乾。
题枯林墨兰
刘崧（元代）

山中石累累，百草寒不芳。猗兰如高人，迹隐名愈扬。

我欲采其英，系之芙蓉裳。林深路回窈，伫立以彷徨。
和王中美大卿致政二首
邵雍（宋代）

等候人间七十年，便如平子赋归田。
知时所得诚多矣，养志其谁曰不然。
况有林泉情悦乐，却无官守事拘牵。
小车近日曾驰谒，正值夫君春画眠。
蝶恋花 其四
叶璧华（清代）

锦绣年华浑不驻。福慧三生，可有慈云护。生怕东风人面妒。

花幡牢挂夭桃树。

化蝶翩翩寻梦去。碧草迷离，隔断瑶台路。愁绪满腔谁共诉。

夜来悄向嫦娥语。
奉和幸大荐福寺应制
李峤（唐代）

雁沼开香域，鹦林降綵旃。还窥图凤宇，更坐跃龙川。

桂舆朝群辟，兰宫列四禅。半空银阁断，分砌宝绳连。

甘雨苏燋泽，慈云动沛篇。独惭贤作砺，空喜福成田。
月仲重九生朝喜赋二首 其一
林希逸（宋代）

自得生涯一室中，不于牛斗问穷通。傍閒婚嫁先时了，随分衣冠与世同。

伊昔阿奴俱养母，如今予季亦成翁。相看各喜贫强健，对菊休辞酒盏空。
挽李左藏
许月卿（宋代）

少年谓子气横秋，壮已边城汗漫游。
筮仕弗如归亦好，读书未漫死方休。
半生懒意琴三叠，千古诗情土一丘。
月落锡林烟雾冷，松风无籁自飕飕。
寿太师益公 其三
洪适（宋代）

向来群议几纷纭，决策和戎断若神。谈笑之间了天下，诚方前古有何人。
吕伟信求冰花诗赋得两绝
苏籀（宋代）

霰集柏杉霏靀鬆，瓦冰镌画叶柯葩。
密移裁化钟纤巧，梁苑诗盟斲句佳。
临安张帅生辰诗
杨简（宋代）

山野书生百不知，同官元有诞辰诗。
怪他衙报来何晚，笑我词源发处迟。
坐想鼎来门下士，争雄尽吐腹中奇。
如何独有关西后，只解揄扬抚恤辞。
生查子
佚名（宋代）

才生申十日，便小春时候。硕果已含生，一缕微阳透。贞固见天机，寿脉滋培厚。菊後早梅前，不尽长生酒。
端午日被旨祷雨天目山次日至临安县道中 其二
虞俦（宋代）

绿林深处啭黄鹂，光景浑如初夏时。尚觉风头能瑟瑟，却忧雨脚反迟迟。
水龙吟（梅词）
赵长卿（宋代）

烟姿玉骨尘埃外，看自有神仙格。花中越样风流，曾是名标清客。月夜香魂，雪天孤艳，可堪怜惜。向枝间且作，东风第一，和羹事、期他日。

闻道春归未识。问伊家、却知消息。当时恼杀林逋，空绕团栾千百。横管轻吹处，余香散、阿谁偏得。寿阳宫、应有佳人，待与点、新妆额。
上辟廱
张孝祥（宋代）

金铜隐花古龙涩，朱干大羽纷纭立。宝钟玉磬垂丁东，和鸾雍雍八音翕。

鲸吞虎噬二十年，至尊戎衣不解鞍。里中小儿事刀剑，管钥掷去尘漫漫。

真儒倏兴明典礼，周庠连云斩荆祀。银袍如云拱翠华，师儒便坐讲经旨。
感怀
顾若璞（明代）

不堪愁病强搔头，二十三年感百忧。却也不知方寸内，如何容得许多愁。
春帖子词·皇帝阁十二首
宋祁（宋代）

东郊迎气罢，暖信入严宸。
暂遣星杓转，令知天下春。
帆
徐夤（唐代）

岂劳孤棹送行舟，轻过天涯势未休。断岸晓看残月挂，

远湾寒背夕阳收。川平直可追飞箭，风健还能溯急流。

幸遇济川恩不浅，北溟东海更何愁。
和冯中允仙娥峰
王禹偁（宋代）

熊耳如当出槛熊，仙姿孤秀压诸峰。
采芝逋客怜贞质，化石佳人妬丽容。
身上霓衣慵整顿，天边华盖会裁缝。
嫦娥月里休相笑，万古应无窃药踪。
眉州燕游杂咏十首·临风阁
晁公溯（宋代）

举扇谢风伯，排闼有清音。
不可遣尘污，但当开我襟。
怀汪信民村居
谢逸（宋代）

金风吐商管，秀色浮山椒。苔乾石骨瘦，水落溪毛凋。

埃尘暗箯舆，风霜缁客貂。藜羹浥野饭，松醪酌村瓢。

会当对榻语，竹坞风萧萧。浣肠去旧学，词源涌春潮。
瑶瑟
杜牧（唐代）

玉仙瑶瑟夜珊珊，月过楼西桂烛残。

风景人间不如此，动摇湘水彻明寒。
履道书斋植竹甚茂用韵寄之十首 其八
释德洪（宋代）

南轩绝低小，亦无佳客过。相看两无言，径作对床卧。
荆州新秋病起杂题一十五首。病起见生涯
齐己（唐代）

病起见生涯，资缘觉甚奢。方袍嫌垢弊，律服变光华。

颇愧同诸俗，何尝异出家。三衣如两翼，珍重汝寒鸦。
满江红 其七 次其年韵
吴绮（清代）

四海论交，问当代、谁为凿齿。喜今日、倡予和汝，入林伊始。

老子直须床上卧，先生且向山中起。尽人间、下士笑如雷，苍蝇耳。

嗟肉食，原堪鄙。便蓬筚，宁不喜。但酒酣击缶，壮心难已。

坐井笑他蛙自大，读书干得萤将死。待纵横、羽猎向长杨，从吾子。
临寂偈
释若愚（宋代）

本自无家可得归，云边有路许谁知。
溪光摇落西山月，正是仙潭梦断时。
室里千花罗网，梦中七宝莲池。
踏得西归路稳，更无一点狐疑。
合江亭
周焘（宋代）

共思赤脚踏层冰，聊适江皋兴自清。
昨夜雨云驱浊暑，晓来烟水快新晴。
山疑九叠张云势，滩激千岩落布声。
巾履从来在丘壑，愿陪间日此间行。
却暑追随水上亭，东郊乘晓戴残星。
余歌咽筦来幽浦，薄雾疏烟入画舲。
兴发江湖驰象魏，情钟原湿咏飞令。
故溪何日垂纶去，天天末遥岑寸寸青。
横吹曲辞。陇头吟
翁绶（唐代）

陇水潺湲陇树黄，征人陇上尽思乡。马嘶斜日朔风急，

雁过寒云边思长。残月出林明剑戟，平沙隔水见牛羊。

横行俱足封侯者，谁斩楼兰献未央。
山西大饥人相食哀叹之馀谩成一律
何乔新（明代）

春风不入野人家，白骨如丘事可嗟。小瓮满储彭越醢，轻车稳载德光羓。

头颅无复归黄壤，腥腐犹能饱暮鸦。立马邮亭倍惆怅，几行老泪洒烟霞。
同溧阳宰送孙秀才
孟郊（唐代）

废瑟难为弦，南风难为歌。幽幽拙疾中，忽忽浮梦多。

清韵始啸侣，雅言相与和。讼闲每往招，祖送奈若何。

牵苦强为赠，邦邑光峨峨。
送刘学录之建阳
陈宓（宋代）

马蹄千里踏春风，为爱河阳制锦工。
首重儒宗新像设，不妨特地拜文公。
和姑苏刘工部昌无题三首 其一
丘吉（明代）

落花空怨五更风，江水无情日自东。只解诗中嘲阿软，宁知花里活秦宫。

进来荔子枝犹绿，洗去胭脂井尚红。多少风流多少恨，玉笙吹断月明中。
木樨花二首 其二
员兴宗（宋代）

山空花更幽，日透香自永。只欠攲月梅，同汝弄疏影。
湘潭舟中 其二
尚镕（清代）

湘烟不附云，淡荡自高妙。微风卷之去，一抹贴斜照。

湘中佳景多，神貌此难肖。静逼气如醉，远浮色似笑。

补竹生奇光，凝瑟成别调。唐人过湘水，多取作诗料。

升庵集成裘，读之曾远眺。貂句苦难续，且效张生钓。

一声烟更深，何处老猿啸。
丁谓
洪咨夔（宋代）

钦若奖丁丁陷若，谓之厚演演挤丁。
势交利合皆如此，说与金陵老子听。
送昙秀师归庐山梦斋
晁补之（宋代）

扁舟又过楚江东，庐阜霜晴翠扫空。
四海五湖皆逆旅，千岩万壑正秋风。
会观沙界无华处，何必茅斋是梦中。
已悟三生旧知识，不因天竺寺前逢。
苦雨中又作四声诗寄鲁望。平去声
皮日休（唐代）

狂霖昏悲吟，瘦桂对病卧。檐虚能彯斜，舍蠹易漏破。

宵愁将琴攻，昼闷用睡过。堆书仍倾觞，富贵未换个。
李遵道枯木竹石图
黄镇成（元代）

老树槎牙倚半空，苍筠叶叶带秋风。欲将岁晚论心事，遥忆美人江水东。
奉和春夜应令诗
庾肩吾（南北朝）

春牖对芳洲，珠帘新上钩。烧香知夜漏，刻烛验更筹。

天禽下北阁，织女入西楼。月皎疑非夜，林疏似更秋。

水光悬荡壁，山翠下添流。讵假西园燕，无劳飞盖游。
将之衡阳道中作
张祜（唐代）

万里南方去，扁舟泛自身。长年无爱物，深话少情人。

醉卧襟长散，闲书字不真。衡阳路犹远，独与雁为宾。
西江月 书怀
龚大明（宋代）

我本无为野客，飘飘浪迹人间。一时被命住名山。

未免随机应变。

识破尘劳扰扰，何如乐取清闲。流霞细酌咏诗篇。

且与白云为伴。
送浮屠善慧东游
王之道（宋代）

西去方祈谷，东来适佩萸。
凄风梧脱叶，积雨稻生蚨。
诗骨寒岩木，禅心古庙炉。
莫将明月句，容易谒姑苏。
州宅杂咏 竹
王十朋（宋代）

郡斋谁种竹，绿荫未多浓。我欲添清閟，殷勤护箨龙。
除夜
方岳（宋代）

眼底童乌已七龄，吾伊略亦记群经。
丁宁莫就中书试，只可松边竹下听。
暮春以事诣圆明园趋公既罢因览西郊形胜最后过澄怀园和内直友人春晚退直诗 其一
龚自珍（清代）

西郊富山水，天子驻青旂。元气古来积，群灵咸是依。

九重阿阁外，一脉太行飞。何必东南美，宸居静紫微。
神光山次祝侯枝山公韵
张天赋（明代）

雄镇崔嵬百丈强，读书人去迹堂堂。山灵自古誇宁邑，夜气经霄接大荒。

绝顶常笼云作雨，高冈可立凤朝阳。算来吾道应回泰，谁继先生事业光。
送循倅黄必昌之官
李昴英（宋代）

好风佳月说龙川，人喜新来别乘贤。
才尽优为千里式，学今有乘四书全。
黄门祠下挥吟笔，丞相岭头先着鞭。
莫但挽眉衔纸尾，忍教田里苦颠连。
种菜
朱松（宋代）

傍舍植桑蔬，携锄理荒秽。桔槔勤俯仰，一雨功百倍。

朝来绿映土，新叶摇肺肺。牛羊勿践履，食肉屠尔辈。
颂平常心是道
无门慧开禅师（宋代）

春有百花秋有月，夏有凉风冬有雪。
若无闲事挂心头，便是人间好时节。
雨中旅怀呈郑耐轩
陈著（宋代）

日日约归舟，谁知雨又留。
满城为海市，数步有蓬洲。
湿梦风难送，急心天与仇。
今朝好晴色，著履可来不。
即事赠李梧生
叶燕（清代）

黄云横天海气裂，芭蕉叶堕芙蓉折。平林血染猩猩色，一夜西蓉飞红雪。

更残烛尽漏声咽，霜气扑镫焰转碧。训狐啸檐魑魅泣，野魈彳亍窥窗隙。

走投玉川邀长吉，茗碗放教倒三百，恰唱雄鸡天下白。
东湖留题 云门馆
黄裳（宋代）

冥冥出世既云往，急急度人还复来。会当为物落城市，谁探北扉开未开。

下视东秦在诸掌，一念已到非蓬莱。与子邂逅固有分，况是胸臆无纤埃。
口号赠征君鸿
李白（唐代）

陶令辞彭泽，梁鸿入会稽。
我寻高士传，君与古人齐。
云卧留丹壑，天书降紫泥。
不知杨伯起，早晚向关西。
柳梢青（湖上和徐雪江）
危西麓（宋代）

滟滟平湖，双双画桨，小小船儿。袅袅珠歌，翩翩翠舞，续续弹丝。

山南山北游□，看十里、荷花未归。缓引壶觞，个人未醉，要我吟诗。
咏史上·武帝
陈普（宋代）

五十余年四海波，建元三载尽征和。
中央寸土才无血，沃日浇天瓠子河。
中天楼阁为思实赋
陈煇（清代）

楼阁东南秀，衣冠翰墨流。云来蓬岛暝，潮落镜天秋。

扫石弦霜轸，开窗捲露钩。相逢霄汉上，何必访丹丘。
题刘氏绿映亭二首
吕祖谦（宋代）

鹭浴鱼跳在镜屏，摇青浮碧太鲜明。
墙东种得阴成幄，隔叶看来却有情。
落星寺
钱闻诗（宋代）

望中呈一点，晃若出云躔。
陨石是何宿，到江知几年。
钟声昏晓屿，帆影去来船。
此景分河汉，有槎须问天。
杂咏五言五首
刘克庄（宋代）

奴视中人少，庭机左戚难。
高爹嗔李白，新莽惎师丹。
句
陈贯道（宋代）

人间正作云霓望，天半忽惊霖雨来。
送吕兴元
李新（宋代）

行入云衢路未通，主人明日复观风。
几声寒鹊江村暮，烟雨潇潇失去鸿。
读苏叔党汝州北山杂诗次其韵
陆游（宋代）

舍北有渔矶，下临清溪流，柳阴出朱桥，莲浦横兰舟。
蓴丝二三出，采掇供晨羞；鱼虾虽琐细，亦足赡吾州。
人生常如此，安用万户侯？绿蓑幸可买，金印非所求。
登小孤山
陈大章（清代）

蜀江万里浮鸿蒙，洞庭势峡彭蠡雄。小孤突起插天半，百川砥蠡为之东。

磴道虚无动寒色，渔舟一叶傍绝壁。蛟鼍正昼吼风霾，泱漭孤云天地白。

参差楼观丽朝霞，绣鞶珠箔颜如花。阴岩咫尺蓄雷雨，怪树千岁盘龙蛇。

吴楚雄关此第一，折戟沉沙莽萧瑟。凭阑决眦倚半酣，尽卷乾坤入诗笔。

隔江清霭有彭郎，银河带水遥相望。舟师招手闻绝叫，急趁南风过马当。
雁后归（采莲回·三之三）
贺铸（宋代）

翡翠楼高帘幕薄，温家小玉妆台。画眉难称怯人催。羞从面色起，娇逐语声来。

门外木兰花艇子，垂杨风扫纤埃。平湖一镜绿萍开。缓歌轻调笑，薄暮采莲回。
赣州夜泊次香杜韵
韩崶（清代）

到此双流合，遥看百雉开。人家寒食节，风雨郁孤台。

山色周遭在，涛声日夜催。系舟吟望处，迟尔谪仙才。
正月尽山间梅花犹有未放者
方岳（宋代）

南枝寒尽著花迟，入我新年第一诗。明月向人应有语，老天于物本无私。

自逋之后谁相得，未雪以前春不知。尽让世间凡草木，再三守此岁寒姿。
送吴太史奉使代藩
尹台（明代）

玉节金函出塞垣，朱衣白鸟照边村。云中吏拜孤峰驿，雪外人迎古碛屯。

汉代河山新典册，周家盘石旧宗藩。归朝伫听汾阴赋，莫学枚生吟兔园。
赠庐山者居讷
王令（宋代）

纳公匡庐老，诗句整以雅。
标韵乐天淳，不肯外礼假。
所居远城乐，绝俗就闲暇。
岗崖道路恶，亦为佳客下。
余虽昔所闻，相见今乃乍。
爱期语言好，超绝忽世跨。
马舁就其居，灯火共清夜。
惜不见其壮，已老吁呵讶。
高才可施用，售世嗟无价。
临别更何论，共是忘言者。
月夜闲步
刘凤纪（清代）

呼吸直通天，星晨落眼前。钟声随月度，铃韵抱风圆。

笔墨余生老，头颅故国缘。还家如有梦，郑重五更眠。
缘识
宋太宗（宋代）

大觉如来指，心王作智都。
刹尘千万亿，定相不差殊。
次韵陈莼涘同人招饮鉴远楼
庄肇奎（清代）

一发中原夕照斜，青山何处是吾家。倚楼有客吹羌笛，杨柳边声怨落花。
厌气台
梁颢（宋代）

天生王气何能厌，嬴氏空劳筑此台。
今日我来台上看，残春寂寞野花开。
隋论
苏辙（宋代）

人之于物，听其自附，而信其自去，则人重而物轻。人重而物轻，则物之附人也坚。物之所以去人，分裂四出而不可禁者，物重而人轻也。古之圣人，其取天下，非其驱而来之也；其守天下，非其劫而留之也。使天下自附，不得已而为之长，吾不役天下之利，而天下自至。夫是以去就之权在君，而不在民，是之谓人重而物轻。且夫吾之于人，己求而得之，则不若使之求我而后从之；己守而固之，则不若使之不忍去我，而后与之。故夫智者或可与取天下矣，而不可与守天下。守天下则必有大度者也。何者？非有大度之人，则常恐天下之去我，而以术留天下。以术留天下，而天下始去之矣。

昔者三代之君，享国长远，后世莫能及。然而亡国之暴，未有如秦、隋之速，二世而亡者也。秦、隋之亡，其弊果安在哉？自周失其政，诸侯用事，而秦独得山西之地，不过千里。韩、魏压其冲，楚胁其肩，燕、赵伺其北，而齐掉其东。秦人被甲持兵，七世而不得解，寸攘尺取，至始皇然后合而为一。秦见其取天下若此其难也，而以为不急持之，则后世且复割裂以为敌国。是以毁名城，杀豪杰，销锋镝，以绝天下之望。其所以备虑而固守之者甚密如此，然而海内愁苦无聊，莫有不忍去之意。是以陈胜、项籍因民之不服，长呼起兵，而山泽皆应。由此观之，岂非其重失天下，而防之太过之弊欤？

今夫隋文之世，其亦见天下之久不定，而重失其定也。盖自东晋以来，刘聪、石勒、慕容、苻坚、姚兴、赫连之徒，纷纷而起者，不可胜数。至于元氏，并吞灭取，略已尽矣，而南方未服。元氏自分而为周、齐，周并齐而授之隋。隋文取梁灭陈，而后天下为一。彼亦见天下之久不定也，是以既得天下之众，而恐其失之；享天下之乐，而惧其不久；立于万民之上，而常有猜防不安之心，以为举世之人，皆有曩者英雄割据之怀，制为严法峻令，以杜天下之变。谋臣旧将，诛灭略尽，而独死于杨素之手，以及于大故。终于炀帝之际，天下大乱，涂地而莫之救。由此观之，则夫隋之所以亡者，无以异于秦也。

悲夫！古之圣人，修德以来天下，天下之所为去就者，莫不在我，故其视失天下甚轻。夫惟视失天下甚轻，是故其心舒缓，而其为政也宽。宽者生于无忧，而惨急者生于无聊耳。昔尝闻之，周之兴，太王避狄于岐，豳之人民扶老携幼，而归之岐山之下，累累而不绝，丧失其旧国，而卒以大兴。及观秦、隋，唯不忍失之而至于亡，然后知圣人之为是宽缓不速之行者，乃其所以深取天下者也。
寿范洁斋
吴泳（宋代）

青袍朝士走红尘，公独纫兰结佩绅。
不事王侯嫌炙手，岂除御佩更呈身。
寒花秋后看名节，乔木霜中见本真。
吾道天宽连地大，羊沟那得系麒麟。
送谈星辰许季升二首
杨万里（宋代）

连珠合璧转璇霄，也被星家不见饶。
灾曜元来怯檮柷，福星不是背箪瓢。
墙上难为趋
傅玄（魏晋）

门有车马客，骖服若腾飞。革组结玉佩，蘩藻纷葳蕤。

冯轼垂长缨，顾盻有馀辉。贫主屣弊履，整比蓝缕衣。

客曰嘉病乎，正色意无疑。吐言若覆水，摇舌不可追。

渭滨渔钓翁，乃为周所咨。颜回处陋巷，大圣称庶几。

苟富不知度，千驷贱采薇。季孙由俭显，管仲病三归。

夫差耽淫侈，终为越所围。遗身外荣利，然后享巍巍。

迷者一何众，孔难知德希。甚美致憔悴，不如豚豕肥。

杨朱泣路歧，失道令人悲。子贡欲自矜，原宪知共非。

屈伸各异势，穷达不同资。夫唯体中庸，先天天不违。
沁园春
陈彦章妻（宋代）

记得爷爷，说与奴奴，陈郎俊哉。笑世人无眼，老夫得法，官人易聘，国土难媒。印信乘龙，夤缘叶凤，选似扬鞭选得来。果然是，西雍人物，京样官坯。
送郎上马三杯。莫把离愁恼别怀。那孤灯只砚，郎君珍重，离愁别恨，奴自推排。白发夫妻，青衫事业，两句微吟当折梅。彦章去，早归则个，免待相催。
牡丹芳
白居易（唐代）

牡丹芳，牡丹芳，黄金蕊绽红玉房。
千片赤英霞烂烂，百枝绛点灯煌煌。
照地初开锦绣段，当风不结兰麝囊。
仙人琪树白无色，王母桃花小不香。
宿露轻盈泛紫艳，朝阳照耀生红光。
红紫二色间深浅，向背万态随低昂。
映叶多情隐羞面，卧丛无力含醉妆。
低娇笑容疑掩口，凝思怨人如断肠。
浓姿贵彩信奇绝，杂卉乱花无比方。
石竹金钱何细碎，芙蓉芍药苦寻常。
遂使王公与卿士，游花冠盖日相望。
庳车软舆贵公主，香衫细马豪家郎。
卫公宅静闭东院，西明寺深开北廊。
戏蝶双舞看人久，残莺一声春日长。
共愁日照芳难驻，仍张帷幕垂阴凉。
花开花落二十日，一城之人皆若狂。
三代以还文胜质，人心重华不重实。
重华直至牡丹芳，其来有渐非今日。
元和天子忧农桑，恤下动天天降祥。
去岁嘉禾生九穗，田中寂寞无人至。
今年瑞麦分两岐，君心独喜无人知。
无人知，可叹息。
我愿暂求造化力，减却牡丹妖艳色。
少回卿士爱花心，同似吾君忧稼穑。
沁园春·虱辩
陆震（清代）

虱告主人，臣罪当烹，幸缓须臾。恰憎予贪甚，诚然无状，念兹蠢尔，焉用深诛。

造化从来，多钟物害，攫者豺狼射者狐。公真误，总鸱张不问，翻谴区区。

公能为蹠之徒。敢群处、裈中慁起居。奈绣衣云烂，生无而分，锦衾香暖，命不人如。

独类嵇生，性耽懒慢，盥洗都慵发怕梳。还相宥，愿长依敝裤，终惠微躯。
新晴
张蕴（宋代）

林影熹微晓乍晴，老於世故独关情。
连烽未撤边头戍，积潦犹妨陇上耕，
几为饷蚕忧湿叶，得因漂麦困饥萌。
龙公多事多劳耳，万理由来要得平。
望乡夕泛
骆宾王（唐代）

归怀剩不安，促榜犯风澜。落宿含楼近，浮月带江寒。

喜逐行前至，忧从望里宽。今夜南枝鹊，应无绕树难。
赠上天竺辩才师
苏轼（宋代）

南北一山门，上下两天竺。
中有老法师，瘦长如鹳鹄。
不知修何行，碧眼照山谷。
见之自清凉，洗尽烦恼毒。
坐令一都会，男女礼白足。
我有长头儿，角颊峙犀玉。
四岁不知行，抱负烦背腹。
师来为摩顶，起走趁奔鹿。
乃知戒律中，妙用谢羁束。
何必言《法华》，佯狂啖鱼肉。
庆浔州廖太守四首
许县尉（宋代）

浔江千骑拥双旌，泮不依然旧贯仍。
不但袴襦歌惠政，更今矜佩乐师承。
朱幡太守来何暮，绛帐先生自此升。
预想下车先教化，再教庠序典谟兴。
蜂房
施士升（清代）

岁岁分房夥，添丁合贺蜂。生涯资蜜课，眷属聚花封。

户墐秋冬月，衙随晓暮钟。芳邻通问讯，金使屡相逢。
偶成梅咏三首
张嵲（宋代）

雾态风姿紫府仙，直疑清夜降羊权。
不知老大心灰久，香气撩人似昔年。
庶几吟
邵雍（宋代）

以圣责人，固未完备。
以人望人，自有余地。
责人无难，受责非易。
其殆庶几，犹望颜子。
舟中酬竹岩
释居简（宋代）

官船只合办清游，却载蛩声雨夜愁。明日蓼花蘋叶上，不知辏得几分秋。
山居杂诗九十首 其六十四
曹勋（宋代）

早年困胡虏，惊痛失方寸。居常虽勉勉，临事辄闷闷。

作字每误墨，裁诗或失韵。老来疾益侵，薾然谁可论。
对菊有怀东园
陈起（宋代）

青女凌波楚江冷，庭前一叶鸣金井。
砧杵谁家试夹衣，西风搅金芦花影。
呼童折取篱下金，旋汲山泉注古瓶。
细哦七字延秋色，寒香似欠东园清。
江上子牟怀魏阙，离情一动肠千结。
急呼斗酒破霜螯，楚月不碍西湖月。
六十吟五首
方回（元代）

六十曰耆七十稀，西山能有几□□。
宾鸿蛰燕秋如故，朗月清风事总非。
美酒难求周九鼎，丽人多僭管三归。
衰荣颠倒知何意，草上谁家露不晞。
艮岳百咏 忘归亭
李质（唐代）

玉景金霞长不夜，松篁泉石更留人。广寒宫殿秋偏好，待看林梢月色新。
寿方右史德顺大琮生朝
五迈（宋代）

大哉天地仁，生意无尽藏。
芳春三月时，五阳正敷畅。
在卦则为夬，泽下於天上。
笃生万人英，出应苍生望。
退然处乡间，温恭加直谅。
万顷波汪汪，一团和盎盎。
凛然立朝廷，谠论动旒纩。
张胆输荩忠，頳颜斥庸妄。
宁为凤鸣阳，不作马立仗。
玉皇笑点头，谏疏堪屏障。
谗者何人斯，严科欲监谤。
纲常尽斁沦，天日忍欺诳。
白璧污苍蝇，鸣珂辞翠阆。
膏屯施未光，干蛊遂高尚。
郭外新结庐，野色耽虚旷。
积书遗儿孙，开斝延辈行。
及此绂麟旦，仙壶敞方丈。
台宿焕祥辉，矞云宾景贶。
有客前称觥，致词太豪放，
海内今何时，四面波涛涨。
督府册元戎，庙坐转用门账。
妖氛不能清，恻焉赖汝将。
都当留一老，手携灵寿杖。
颠危不能扶，又焉用彼相。
时流忌生语，相顾效哑瘴。
回首忆端平，芳菲仅一饷。
大号正扬庭，一阴敢阳搞。
治少乱日多，古今同证状。
公抱葵藿心，未忘太阳向。
天运有推移，阴阳迭摩汤。
夬进则为乾，群龙神气王。
公主善类盟，任重在力量。
周道当中兴，方叔犹必步。
松茂宜柏悦，吕鸣因律唱。
唤起矍铄翁，吾军亦可张。
壶山献宝熏，寿水足醇酿。
一瓣电吐烟，一吸鲸吞浪。
寿公乃寿国，他语徒亮长。
玉鼎愿精调，金瓯保无恙。
寄周表卿
吴芾（宋代）

别来星纪两周天，梦想风标每慨然。
靖退喜公今就第，奔驰愧我未归田。
得闲正好哦诗句，乘兴何妨棹酒船。
颇恨路长还病暑，无由一见话当年。
乙酉入都留别古冈诸同社
邝露（明代）

三月垂杨绿去津，黄鹂飞上柳塘春。中州岂借探丸客，上巳应逢捧剑人。

王命论存知有汉，说难书在不干秦。悲歌且莫催离筑，暂醉兰亭曲水滨。
波罗密
陈学圣（清代）

房子包金似斗圆，菩提树上摘来鲜。香甜若供伊蒲塞，合有沙门一味禅。
隔浦莲近拍 赏荷同南耕纬云赋
陈维崧（清代）

空明云水浩淼，渚濑丛幽筱。绿净谁能睡，琼奁启，帘漪悄。

啁唽腾翠鸟，菱潭窈。红藕花开了，数枝袅。莲娃极浦，罗裙争荡清晓。盈盈翠榜，烟舸竞将红闹。

摘得荷房缥菂小。月皎，兀波柔橹声杳。
意难忘 雨夜
霍达（明代）

雨颤风摇，正百花时候，夜截春梢。挑灯惊鼠梦，拭泪掩绞绡。

钗钿冷、佩环遥，玉鉴远山消。更可怜、心香烬夜，幼子啼宵。

当年携手游遨，似丁香思结，心展芭蕉。寻花才减绣，话雨暗添膏。

思往事、付春潮，赚杀旧魂飘。誓今生、梦长睡短，暮暮朝朝。
西江月
李之仪（宋代）

醉透香浓斗帐，灯深月浅回廊。当时背面两伥伥。何况临风怀想。

舞柳经春只瘦，游丝到地能长。鸳鸯半调已无肠。忍把么弦再上。
过九里湾二首
钱时（宋代）

吟风吟雨又吟晴，春满诗囊不负春。
一韵到家三十首，人间有底等闲人。
题泽翁小巷
王柏（宋代）

绿阴最深处，楼阁出林杪。
江阔野桥间，目断行人少。
县斋十咏 其三 惟勤阁
宁参（宋代）

自责思前古，徒名是永怀。善声惭偃室，幽兴类萧斋。

未报投虚刃，空防肆毒材。恪居知有地，僶俛竞相谐。
斋居感兴二十首 其九
朱熹（宋代）

微月堕西岭，烂然众星光。明河斜未落，斗柄低复昂。

感此南北极，枢轴遥相当。太一有常居，仰瞻独煌煌。

中天照四国，三辰环侍旁。人心要如此，寂感无边方。
悲歌
白居易（唐代）

白头新洗镜新磨，老逼身来不奈何。
耳里频闻故人死，眼前唯觉少年多。
塞鸿遇暖犹回翅，江水因潮亦反波。
独有衰颜留不得，醉来无计但悲歌。
送术明居士燕道觉归东林
方回（元代）

君不见钱塘西湖三贤堂，林苏宋人白傅唐。
三贤生本不相识，死乃异代同烝尝。
又不见吴江垂虹三高祠，鸱夷一舸浮西施。
天随陆子玄真子，求志逃名非一时。
何似庐山东林三大老，生偶同时不同道。
道若不同同中心，香炉峰下足幽讨。
雁门法师禅非禅，虎溪道士仙非仙。
栗里先生醉非醉，三方寸地通一天。
妥灵犹想当时笑，鼎立宇宙胆相照。
借问此笑笑者何，别有丹青不传妙。
述明弃官归东林，玉帝降敕荣冠簪。
羽衣似与儒释异，所不异者胸中心。
我谓不须较同异，亦勿强求笑中意。
天下至今知几晋法当忘言，祖述渊明醉还醉。
送卓漳州二首
刘克庄（宋代）

鞾袴偏裨谒，旛花父老迎。
跖徒方攫市，结辈忽专城。
勤拊无捐瘠，宽征有愿耕。
遥知南诏路，来往渐通行。
曾同年南仲至自德清二首 其二
袁说友（宋代）

老去慵驰骛，诗来慰阔疏。吾庐聊复尔，仁里盍依于。

乞米惭书帖，呼儿笑撷蔬。强吟须撚句，博得玉钩书。
答陈文惠
张士逊（宋代）

八十光阴有二年，烟萝门户喜开关。
近来无奈山内相，频寄书来许缀班。
晨发常山途中瞩目
王元勋（清代）

清晨登篮舆，逶迤遵山麓。飞流界道鸣，弱蔓垂桥绿。

暧暧开初日，迟迟展遐瞩。苍山亘连娟，白云互断续。

崖豁山乔林，溪回隐丛竹。每闻劳者歌，因想高人躅。

烟霞资清真，翛然在空谷。
日日曲
弘历（清代）

日日复日日，夏去而秋来。少壮弗努力，老大将何为。

日日复日日，阅世如行程。佺羡者乌有，即此是长生。

日日复日日，为治亦已难。临渊不结网，得鱼知何年。
百字令 秋怀
叶纨纨（明代）

秋光潇洒，正清江收潦，芙蓉写颊。扇影辞人凉入苧，叹故国经时别。

月皎风凄，梦回花谢，多少乡情切。凭高对酒，幽怀几度凄结。

无奈窗户萧条，闲情冷落，篆缕销金鸭。客梦悠悠何日了，旧恨新愁万叠。

病骨支离，年华屡换，罗袖长啼血。可怜双鬓，应知一夜堪镊。
寓规
陆游（宋代）

百疾皆有源，虽愚犹自知。
惟其忽不念，所以悔莫追。
微隙为无伤，一坏谁能支？宴安比鸩毒，先民不吾欺。
咏落梅
谢朓（南北朝）

新叶初冉冉，初蕊新霏霏。
逢君后园讌，相随巧笑归。
亲劳君玉指，摘以赠南威。
用持插云髻，翡翠比光辉。
日暮长零落，君恩不可追。
送僧之永嘉
释重顯（宋代）

故国不是阻天涯，花木光中见独归。
蜃水鄞江人莫问，月分春浪冷依依。
秋兴四首 其三
安全（清代）

雨洗环庐十二山，遥瞻烟树有无间。夕阳深院禅惊梦，斜月长空雁度关。

验气亦知摧碧草，闻声徒恨改朱颜。生涯冷澹唯搔首，漫道门多玉笥班。
夏日
陆游（宋代）

雨断云归旋作晴，尚余红湿在帘旌。
燕雏掠地飞无力，梅子临池坠有声。
米粣解包供午饷，蓱齑傍枕析朝酲。
此翁不负顽躯处，扪腹时时绕舍行。
依韵和挺之晨起见寄
梅尧臣（宋代）

浅水不堪泛，暗滩时激声。
晨都望迢递，穷旅思屏营。
芳草同谁藉，投壶自唤名。
得君晨起咏，远远见交情。
游罗浮留别诸同好
李云龙（明代）

凉风萧瑟动，孤客发江滨。徒念丹丘近，先成别故人。

远山寒历历，秋水暮邻邻。浮云有蔽塞，江汉无通津。

穷猿不择木，衰草敢望春。寄谢同心客，去矣泉石邻。
小凉
陆游（宋代）

羸躯一夏困沉绵，不在林间即水边。
高卧已忘浮世事，小凉渐近早秋天。
桔槔轧轧鸣幽圃，舴艋遥遥入暮烟。
余日无多那讳得，逢人自笑说明年。
寄刘员外长卿
皇甫曾（唐代）

南忆新安郡，千山带夕阳。断猿知夜久，秋草助江长。

疏发应成素，青松独耐霜。爱才称汉主，题柱待回乡。
即事
赵鼎臣（宋代）

昔日同门生，頍弁彯华缨。当年总角彦，束带扬王庭。

故人怜我总，千里特寄声。开缄亦何言，终篇歌鹿鸣。

举手谢友人，愧君郑重情。鹏鴳各有适，枉寻余所轻。
峡石寺
林逋（宋代）

长淮如练楚山青，禹凿招提甲画屏。
数崦林萝攒野色，一崖楼阁貯天形。
灯惊独鸟回晴坞，钟送遥帆落晚汀。
不会剃头无事者，几人能老此禅扃。
新湾
刘子翚（宋代）

苒苒寒生水面烟，吴歌唱罢月微偏。
停桡又向湾前宿，一夜西风浪打船。
颂古二首
释弥光（宋代）

生銕铸就崑崙儿，头轻脚重肚皮大。
明眼衲僧萨普吒，九十日中看不破。
看不破，笑倒嵩山破灶堕。
春日过紫山草堂不值
华岩（清代）

晓越城西陌，湖风吹客颜。苍苍烟水窟，小小雨花关。

鸡犬寒梅外，琴书深竹间。徘徊不敢问，独对南屏山。
木兰花慢（三之三·南吕调）
柳永（宋代）

古繁华茂苑，是当日、帝王州。咏人物鲜明，土风细腻，曾美诗流。寻幽。近香径处，聚莲娃钓叟簇汀洲。晴景吴波练静。万家绿水朱楼。

凝旒。乃眷东南，思共理、命贤侯。继梦得文章，乐天惠爱，布政优优。鳌头。况虚位久，遇名都胜景阻淹留。赢得兰堂酝酒，画船携妓欢游。
读王季恭诗卷小诗为谢二首 其一
孙觌（宋代）

潜泉不到一周星，膝上郎君得我惊。大府潭潭真老相，长淮滚滚旧家声。

渥洼随地须千里，穷发垂天伫一鸣。莫遣画蛇安两足，宫袍赐锦待先成。
临江仙（寿老人）
卢炳（宋代）

弱水蓬莱真胜地，祥烟闪烁霓旌。瑶池欢会下云軿。康宁新喜事，淑善旧家声。

戏彩捧觞真乐事，蟠桃献寿千春。从今更愿子孙荣。加恩封锦诰，学道诵黄庭。
林卧
岑参（唐代）

偶得鱼鸟趣，复兹水木凉。
远峰带雨色，落日摇川光。
臼中西山药，袖里淮南方。
唯爱隐几时，独游无何乡。
游当涂
潘阆（宋代）

扁舟不复见袁宏，故垒犹连谢尚城。
骑鲸仙子千年恨，化石佳人万古情。
牛渚矶前浪如屋，区区名利与生轻。
和友人同游普安
欧阳澈（宋代）

碧云章句慕汤休，结客来寻物外游。茗椀翠涛能破闷，棋枰飞外共忘忧。

须泉况味参师正，爱竹襟怀亚子猷。好事不须沽酒引，一溪风物自相留。
临江仙·水出五谷成一派
曹伯启（元代）

水出五谷成一派，滔滔日夜东流。倦乘鞍马却乘舟。向来危处怯，此去险中愁。伊轧数声离岸橹，异乡身世悠悠。暂教杯酒放眉头。痴儿官事了，聊作子长游。
病起寄吴四杭州
陈遹声（清代）

卷帘不见草萋萋，鶗鴂畏寒向我啼。病久竹妨行药径，春来水涨浣纱溪。

篱边卧犬惊花吠，雨外飞鸠觅树栖。遥想孤山残雪里，看梅人立断桥西。
马上行
杜荀鹤（唐代）

五里复五里，去时无住时。
日将家渐远，犹恨马行迟。
次韵通明叟晚春二十七首 其十五
释德洪（宋代）

春心百种竟衰残，幽事侵寻尚数端。清晚闲题记新竹，粉衣香滑一竿竿。
虞美人草
许及之（宋代）

刘项英雄志，争如溺爱何。宁无戚姬草，赖有大风歌。
赠太和曾机宜
徐鹿卿（宋代）

故家名姓塞乾坤，曾上欧苏涑水门。似此高风宁几个，至今流泽到诸孙。

谭诗江上风烟圃，访我梅边竹石村。尚有典刑堪世守，会看溟海化鹏鹍。
送陈杏林赴潮州医学教授
李孝光（元代）

三千驿路上滩船，九品医官半百年。药市得钱添月俸，杏林收谷当公田。

北书渐觉江鸿远，南食初尝海鳄鲜。不用越巫驱瘴疠，家家传取卫生篇。
书事三绝
刘克庄（宋代）

昨收边讯云蝗入，近得京书报哨回。
放得子陵归钓濑，还他高密上云台。
达磨赞
释绍昙（宋代）

远泛鲸波入大唐，廓然无圣触梁王。
九年冷坐精灵窟，怕见嵩山下雪霜。
题李公麟山庄图〈并叙〉
苏辙（宋代）

伯时作《龙眠山庄图》，由建德馆至垂云沜，著录者十六处，自西而东凡数里，岩崿隐见，泉源相属，山行者路穷于此。
道南溪山，清深秀峙，可游者有四：曰胜金岩、宝华岩、陈彭漈、鹊源。
以其不可绪见也，故特著于后。
子瞻既为之记，又属辙赋小诗，凡二十章，以继摩诘辋川之作云。
建德馆龙眠渌净中，微吟作云雨。
幽人建德居，知是清风主。
墨禅堂此心初无住，每与物皆禅。
如何一丸墨，舒卷化山川。
华岩堂佛口如澜翻，初无一正定。
画作正定看，于何是佛性。
云芗阁清溪便种稻，秋晚连云熟。
不待见新春，西风芗自足。
发真坞山开稍有路，水放亦成川。
游人得所息，真意方澹然。
芗茅馆山居少华丽，牵茅结净屋。
此间不受尘，幽人亦新沐。
璎珞岩泉流逢石缺，脉散成宝网。
水作璎珞看，山是如来想。
栖云室石室空无主，浮云自去来。
人间春雨足，归意带风雷。
秘全庵世道自破碎，全理未尝违。
溪山亦何有，永觉平日非。
延华洞共恨春不长，逡巡就摇落。
一见洞中天，真知世间恶。
澄元谷石门日不下，潭镜月长临。
细细溪风渡，相看识此心。
雨花岩岩花不可攀，翔蕊久未堕。
忽下幽人前，知子观空坐。
泠泠谷层崖落飞泉，微风泛乔木。
坐遣谷中人，家家有琴筑。
玉龙峡白龙昼饮潭，修尾挂石壁。
幽人欲下看，雨雹晴相射。
观音岩倚岩开翠屏，临潭置苔石。
有所独无人，君心得未得。
垂云沜未见垂云沜，其如归兴何。
路穷双足热，为我洗盘陀。
胜金岩置马步岩间，岩前得平地。
肴蔬取行簏，粗饱有遗味。
宝华岩团团宝华岩，重重荫珍木。
归来得商鼎，试鬻溪边绿。
陈彭漈苍壁立精铁，县泉泻天绅。
山行见已久，指与未来人。
鹊源溪深龟鱼骄，石瘦椿楠劲。
借子木兰船，宽我芒鞋病。
〈四诗皆记伯时所画。
〉
眼儿媚
毛幵（宋代）

小溪微月淡无痕。残雪拥孤村。攀条弄蕊，春愁相值，寂默无言。

忍寒宜主何人见，应怯过黄昏。朝阳梦断，熏残沈水，谁为招魂。
后一日和徐子融韵
陈文蔚（宋代）

未省千林变作瑶，祗知尊酒侍清宵。
大将臣子明忠孝，妙在阴阳验息消。
忆此老仙冲雪去，归欤两袂喜风飘。
岭头故事诗能纪，今古相逢总不饶。
超禅人持钵
释崇岳（宋代）

秋风飕飕，乘兴悠悠。
因行掉臂，南州北州。
相头买帽，看楼本楼。
格外知音才领略，虎头虎尾一时收。
酬河南节度使贺兰大夫见赠之作
高适（唐代）

高阁凭栏槛，中军倚旆旌。感时常激切，于己即忘情。

河华屯妖常，伊瀍有战声。愧无戡难策，多谢出师名。

秉钺知恩重，临戎觉命轻。股肱瞻列岳，唇齿赖长城。

隐隐摧锋势，光光弄印荣。鲁连真义士，陆逊岂书生。

直道宁殊智，先鞭忽抗行。楚云随去马，淮月尚连营。

抚剑堪投分，悲歌益不平。从来重然诺，况值欲横行。
次韵汉公招七兄
黄庭坚（宋代）

白发霏霏雪点斑，朱樱忽忽鸟衔残。
公庭休吏进汤饼，语燕无人窥井栏。
诗句多传知有暇，道人相见不应难。
老郎亲屈延处士，风味依稀如姓桓。
点绛唇（同前）
晁补之（宋代）

回雁风微，养花浓淡天容好。似春知道。吉梦佳辰到。

共乐春台，携手蓬莱小。同倾祷。愿春不老。岁岁寻芳草。
恒德斋为开府明良公作 其四
吴当（元代）

赫赫元勋，昔佐皇祖。配德惟一，永锡胤祚。
上清宫
郑清之（宋代）

雨余日脚到天涯，十里平山戴晚霞。
疑是千虹蟠绛阙，频移光景入仙家。
谢疏寮高秘书同常博王省元见过 其二
释居简（宋代）

不纵青云步，行间著得么。官居最华要，吟似老头陁。

行辈今差少，声名早厌多。犹将三万轴，清夜答弦歌。
冬日拟江楼晚望
朱自牧（元代）

万里长空淡落晖，归鸦数尽下楼迟。山如骇浪高低涌，天似寒灰黯淡垂。

紫塞西横连统万，黄河东下接汾睢。此邦形势雄今古，只与羁人百不宜。
答陈子序庠见贻
孙应时（宋代）

可人无俗韵，之子故清门。
直节豫章后，高名唯室孙。
早知文律令，还要学根原。
逆旅能频过，何妨坐达昏。
宿兰溪水驿前三首 其一
杨万里（宋代）

系缆兰溪岸，开襟柳驿窗。人争趋夜市，月自浴秋江。

灯火疏还密，帆樯只更双。平生经此县，今夕驻孤幢。
续梅花七绝 其七
方一夔（宋代）

屐痕印雪不粘尘，去采南枝茧栗春。待得杏桃蹊树下，我家风味已生仁。
戊申对雪述怀八十韵
黄淮（明代）

屏翳驱云合，玄冥剪水成。先容方集霰，次第渐飞霙。

正及初阳启，仍看六出呈。平铺疑傅粉，密洒讶飘璚。

扑槛花无艳，行沙蟹有声。悠扬相上下，来去解纵横。

透隙尤奇绝，随风任使令。素虬鳞甲动，缟鹤羽毛轻。

竹压翻嫌重，松埋更觉清。楼台银作砌，城阙玉为京。

檐溜瑶簪坠，池冰宝鉴明。馀辉摇翠箔，皓彩炫金茎。

远睹迷珂佩，微消镂水晶。冈峦忘险易，稼穑兆丰盈。

穴润虫还蛰，巢平鸟自争。严凝须应候，忻戚每殊情。

剡曲扁舟泛，孤山短策行。浅斟围绣縠，僵卧掩柴荆。

柳絮诗才就，龙团茗旋烹。映光勤夜诵，破敌遂宵征。

历历前人迹，遥遥后世名。追攀增慨叹，优劣复谁评。

顾我犹匏系，徂年倏电倾。省躬诸感集，怀旧乱愁婴。

乡曲閒居日，江山暮雪晴。登楼舒远目，卷幔傍前楹。

万瓦鱼鳞矗，群峰玉柱擎。梅梢难辨色，鸥鸟谩寻盟。

渐扫通苔径，馀飘拂采甍。开筵毡作帐，禦冷酒为城。

味美新烧笋，香浮旋剖橙。蛎房兼炙蟹，菰米胜炊粳。

煨芋烟凝突，调齑浪跃铛。歌喉无党妓，坐客总阴鉴。

难买千金笑，宁辞百罚觥。追欢多缱绻，扶醉强支撑。

险韵频搜句，长吟当解酲。当轩挥兔颖，呵冻染陶泓。

振步登词苑，联班总国桢。辞章期黼黻，华采耀簪缨。

古道存风雅，周官重列卿。讨论紬石室，奏对迩延英。

共羡时逢泰，私惟业未精。珠呈惭瓦砾，缶击愧韶韺。

黾勉遵驱策，操持慎准衡。宠恩恒眷遇，赉予日交并。

视草仍多暇，飏言许载赓。重裀供坐稳，文锦赐衣荣。

兽炭炉添燄，羊羔蜜和饧。雕盘金鲫鲙，犀箸紫驼羹。

莲炬光生席，黄封酒在罂。仙音飘律吕，清馥播兰蘅。

和协銮谐御，从容禄代耕。入朝先晓漏，退直烂长庚。

欢浃阳春暖，身跻寿域亨。岂知寒凛冽，转觉气峥嵘。

未效涓埃报，良深犬马诚。负愆怜陆续，求贷忆缇萦。

延首云霄远，离群鄙吝萌。秋违南浦雁，春隔上林莺。

衰鬓看频改，穷冬已屡更。鸱蹲聊假息，猬缩澹无营。

书籍从抛弃，宾朋绝送迎。静便依管榻，思苦对韩檠。

衣敝缁尘积，衾单旅梦惊。侵肤俄起粟，砭骨利摧兵。

尤厌多骄黠，攻求集蚋虻。自伤缘失坠，谁复较奇赢。

空诧怀如海，何由饮似鲸。萧条悲暮景，落魄误浮生。

迹拟风中叶，心同仗外旌。迟回安定分，坎𡒄昧前程。

黄耳难传信，斑衣尚在籯。思亲嗟靡及，恋阙未遑宁。

恭喜瞻三白，行当冀一鸣。敢辞筋力倦，幸际泰阶平。

德教覃遐俗，仁风洽庶氓。昊穹隆祐命，坤后荐嘉祯。

授简还能赋，输忱愿可贞。晓晴遥北望，佳气绕蓬瀛。
颂古三十九首
释道枢（宋代）

一番雨过一番晴，蚕眼已开桑眼青。
鹁鸠树头啼不已，百舌黄鹂相共鸣。
武林病中作
释宝昙（宋代）

病阑无奈客尘婴，百绕西湖梦不成。
白发自怜非故我，青山何事亦斗情。
坡仙未死人安在，处士归来或有盟。
人物风情皆若此，还将老泪月同倾。
拟相逢狭路间
荀昶（南北朝）

朝发邯郸邑，暮宿井陉间。
井陉一何狭，车马不得旋。
邂逅相逢一，崎岖交一言。
一言不容多，伏轼问君家。
君家诚易知，易知复易博。
南面平原居，北趣相如阁。
飞楼临名都，通门枕华郭。
入门无所见，但见双栖鹤。
栖鹤数十双，鸳鸯九相追。
大兄珥金珰，中兄振缨緌。
伏腊一来归，邻里生光辉。
小弟无所为，斗鸡东陌逵。
大妇织纨绮，中妇缝罗衣。
小妇无所作，挟瑟弄音徽。
丈人且却坐，梁尘将欲飞。
胡明仲潭溪三日饮
刘子翚（宋代）

潭溪梧竹堆，无地浮高荫。
暑中犹未佳，袒膊俯清深。
急雨翳幽犹，空山落啼鵀。
村醪得旧烧，时果出寒沈。
醺然三日醉，是乡绝呵禁。
岩风故吹醒，偷逸嫌太甚。
人生唯一真，扰扰万缘渗。
斯游不屡寻，老境恐遂寝。
窥樽有余波，扪腹犹可饮。
澹蟾如晓色，渺渺长空浸。
常忧景过清，浮云忽飞谮。
酣歌金石号，慷慨君独任。
俾予酬对之，祗作寒蝉噤。
吾惟善咍台，忘形卧相枕。
挹仙亭
真德秀（宋代）

汉宫苇箧儿呱呱，济南梓柱阴扶疏。
富平家人正愉乐，安昌帝师工献谀。
子真东南一尉耳，黄绶凄凉百僚底。
手持短疏叩天阍，义激丹衷泪横眦。
翩然一朝径拂衣，爱君无路空依依。
人传九江已仙去，吴门再见是邪非。
神仙茫茫那可恻，上帝从来赏忠直。
天上果有骖鸾人，合领群真朝北极。
自从举手谢世间，千年白鹤保时还。
玉箫声断杉桧冷，只余丹灶留空山。
谷口之孙古肤使，亭斸青冥挹仙袂。
耿耿应怀贯日忠，飘飘岂羡凌云气。
我来快读华星篇，清彻毛骨风泠然。
何当结茅最高顶，一榻容我分云烟。
菜花
释居简（宋代）

花芥开常晚，今年九月开。直搀寒露过，弗待小春回。

后乘犹追菊，前驱不逊梅。休誇太早计，老圃解栽培。
上湖田馆南楼忆朱宴
刘长卿（唐代）

漂泊日复日，洞庭今更秋。白云如有意，万里望孤舟。

何事爱成别，空令登此楼。天光映波动，月影随江流。

鹤唳静寒渚，猿啼深夜洲。归期诚已促，清景仍相留。

顷者慕独往，尔来悲远游。风波自此去，桂水空离忧。
贺张肖翁参政
姜夔（宋代）

太一图书客屡谈，已知上相出淮南。
银台日月非虚过，金鼎功名得细参。
从此与人为雨露，应怜有客卧云岚。
明朝起为苍生贺，旋著藤冠紫竹簪。
蕙兰芳引·寄蕙兰姊
陈家庆（清代）

滋兰树蕙，似当日、灵均幽抱。满掬芳馨，空谷深居窈窕。

芸编共读，喜黉舍、相逢偏早。祗故人别后，目断锦鳞青鸟。

道韫门庭，令晖才笔，更惊年少。诵万卷琳琅，应有绣窗新稿。

落梅花、风里几回吟眺。频伫思、何日画桡人到。
云庵和尚赞三首 其二
释德洪（宋代）

槁容而毳衣，殆不逾于中人。而于祖道颠危之秋，勃然而中兴。

于我亦何幸，自幼及壮。出入其户庭，俯仰其藩篱。

而其道德之精华，未能略窥其毫微。譬如戴天履地于终日，而其高明深厚所不能于。

惟闻孔子之殁一百年而生孟子，释迦之寂二千岁而有禅师。

拜手稽首，堂堂乎三界之依者耶。
送林子方吏部将漕江东 其四
楼钥（宋代）

殿庐官烛对风帘，郎舍修篁共一檐。别日苦多良晤少，掺袪不耐雨纤纤。
送萧秘校
梅尧臣（宋代）

比从江南来，又从江南去。
孤舟随雁群，晚泊定何处。
霜橙可为齑，冰鱠思下筹。
此兴吾不知，薄言聊所慕。
草岭偃风
柯培元（清代）

山上山下翠云接，一山上下飞蝴蝶。经年青草长如人，此处蝴蝶大如箑。

上山一路何茫茫，蛮雨瘴烟停落叶。披襟恰当天风来，纵目惊看海浪叠。

春风吹暖秋风凉，春草茁绿秋草黄。四山响应叫鹧鸪，一天云暗啼寒螀。

行人踽踽行不得，千里縻芜渺斜阳。吁嗟乎，莫为远志为小草，寸心报答春晖长。
送胡宪使伯贤赴滇中六首 其六
欧大任（明代）

腰间宝剑七星开，何限中朝赠策来。君上高峣还北望，白榆秋色满燕台。
和蔡黄裳节推外邑见贻二首 其二
赵抃（宋代）

冉冉成轻别，迟迟想倦游。去应宽蕙带，行亦佩吴钩。

访隐逢三径，寻真认十洲。有人频倚望，何日人刀头。
临江仙 腊梅
吴沄（清代）

百卉凋残花事尽，腊中独自欹斜。幽香清韵总无加。

紫心羞向我，檀口不如他。

愿折一枝供寂寞，朝来休展窗纱。此花开后更无花。

不谦妆阁冷，长伴过年华。
江风山月堂
李贤（原德）（明代）

风月江山景，秋来共寂寥。籁生凉气肃，天净晚烟消。

翠色经朝雨，寒声起暮潮。堂前得此会，眼界自逍遥。
姚崇
徐钧（宋代）

天资权谲性圆通，相业开元治效中。
至死未能忘故智，乞铭犹自算燕公。
清平乐 送别 见王《众香词》、《词雅》
杨琇（清代）

泪痕如线。转自羞人见。万福郎前声一唤。那不柔肠寸断。

征帆恰遇长风。霎时分手西东。恨不将身化石，填他江上青峰。
栖云中伏
何澹（宋代）

炎官驱我入山椒，日日松声似海潮。
四月黄梅无不雨，却来三伏洗炎歊。
寒食日
云表（唐代）

寒食悲看郭外春，野田无处不伤神。

平原累累添新冢，半是去年来哭人。
水调歌头·好是三春景
陈德武（宋代）

好是三春景，都在百花轩。美人眠不成梦，早已绣帘掀。分付海棠睡足，检点牡丹开未，桃李寂无言。叶露联珠络，枝月坠金盆。树铃索，高障槛，补篱藩。丁宁莺燕蜂蝶，上下莫争翻。遥想韶光九十，只恐花飞一片，瘦减玉颜温。不惮银瓶冷，汲井沃芳根。
延桂堂
张侃（宋代）

静看桂影上帘栊，几度吟诗句未工。从此相忘天地外，主人袖手小阑东。
酬步
安日润（清代）

醉步蓬蒿径，新诗取次成。书镫隔帘影，茶鼎沸炉声。

骤雨随风过，残云逆月行。蛩吟倍高兴，相和到天明。
至博罗河屯蒙古四十八旗诸王公等来迎
弘历（清代）

时巡经葆塞，肆觐集游藩。愿入千牛卫，欣看万马屯。

充庭诚纳悃，锡宴许欢言。念此诒谋远，长怀列祖恩。
又二首
刘克庄（宋代）

不谓斯人夭，堂堂在目中。
曾参黄面老，肯恋黑头公。
性理天渊彻，荣华露电空。
独馀章奏在，圣主记遗忠。
元夜宴集楝花书屋
朱景英（清代）

盍簪朋酒四筵陈，皎月华镫一夕春。隔幔箫声吹不绝，捲帘花气坐相亲。

恰逢蒋诩开新径，况有何戡是旧人。如此风光如此境，为欢那复计官贫。
句
赵师民（宋代）

菱天晨气润，槐夏午风清。
读书感愤四首 其三
汪炎昶（宋代）

痴尝泥编简，谓世无难为。家国共条贯，圣贤类我欺。

鬓彩斑断雨，灯影清凉飔。吾道适自尔，贫贱岂所期。
渔家傲
方千里（宋代）

烛彩花光明似昼。罗帏夜出倾城秀。红锦纹茵双凤斗。看舞后。腰肢宛胜章台柳。

眼尾春娇波态溜。金樽笑捧纤纤袖。一阵粉香吹散酒。更漏久。消魂独自归时候。
玉艳亭即事五首
白玉蟾（宋代）

夙酒萦怀处，芳亭拄颊间。
一莺黄翠柳，双鹭白青山。
忆萝月 夜坐忆儿
张令仪（清代）

寒风瑟瑟。正是愁时节。灯昏残花红泪滴。旅雁数声凄切。

可怜游子天涯。短衣匹马胡沙。异国依人远去，须眉料结冰花。
送蒯司录归京（亮）
徐铉（宋代）

早年闻有蒯先生，二十馀年道不行。抵掌曾论天下事，

折腰犹悟俗人情。老还上国欢娱少，贫聚归资结束轻。

迁客临流倍惆怅，冷风黄叶满山城。
清平乐·为陈质庵题閒轩深坐图
况周颐（清代）

断无尘涴。人境成清可。何必閒云来伴我。早是天空云过。
君家嗜睡图南。一般道味醰醰。斯旨也通禅定，便如弥勒同龛。
借前韵贺万由生第四孙斗老
苏轼（宋代）

今日散幽忧，弹冠及新沐。
况闻万里孙，已报三日浴。
朋来四男万，大壮泰临复。
开书喜见面，未饮春生腹。
无官一身轻，有万万事足。
举家传吉梦，殊相惊凡目。
烂烂开眼电，硗硗峙头玉。
?李贺诗云：头玉硗硗眉宇翠，杜郎生得真男万。
?但令强筋骨，可以耕衍沃。
不须富文章，端解耗纸竹。
君归定何日，我计久已熟。
长留五车书，要使九万读。
?吾与万由共九孙男矣。
?箪瓢有内乐，轩冕无流瞩。
人言适似我，穷达已可卜。
早谋二顷田，莫待八州督。
?吾前后典八州。
?
田家四事 种
方一夔（宋代）

我生古扬州，田下异梁雍。山田种荒菜，水田种浮葑。

地力肥瘦兼，农器有无共。及时撒新谷，抟黍递幽哢。

生意日夜长，移秧趁芒种。未嫌豚酒祝，自乐鸡黍供。

落日竹枝歌，犹是豳原颂。
碧海行
陆游（宋代）

碧海如镜天无云，众真东谒青童君。
九奏铿锵洞庭乐，八角森芒龙汉文。
共传上帝新有诏，蚩尤下统旄头军。
径持河洛还圣主，更度辽碣清妖氛。
幽州螘垤一炬尽，安用咸阳三月焚。
艺祖骑龙在帝左，世上但策云台勋。
史太师入觐赐带以不知官高卑玉带悬金鱼为韵寄呈 其六
释宝昙（宋代）

西湖旧时波，夜雨改新绿。子规啼到明，飞去双属玉。
寄西宁张明府 其四
成鹫（清代）

佳气郁葱葱，琴台日出东。五弦弹解愠，六月来薰风。

闻者饮馀善，与人存大公。谁能为此曲，无乃是文翁。
王东村梁药亭唐朴非过集时北道方归
邝日晋（明代）

屋尽梅花梦亦寒，徘徊犹自倚阑干。天涯老友云中至，驴背新诗树底看。

半世易过闲日少，两年忽别会时难。笑谈不尽风如剪，惆怅长天月又残。
仙掌
齐己（唐代）

峭形寒倚夕阳天，毛女莲花翠影连。云外自为高出手，

人间谁合斗挥拳。鹤抛青汉来岩桧，僧隔黄河望顶烟。

晴露红霞长满掌，只应栖托是神仙。
憩古寺
曾丰（宋代）

绿绕青围春一窝，精庐突兀在烟萝。
地容墙壁剩无几，山视楼台高不多。
驯爵谙知僧自在，吠尨怪见客相过。
古音独幸黄鹂会，挑我风前一再哦。
偶感
王士元（宋代）

结发诵诗书，昂昂驹千里。同学多少年，半笑青云裹。

嗟予独何多，揶揄惭路鬼。登楼一长啸，万里悲风起。

买臣穷负薪，少陵艰拾梠。咄咄复何言，古来共如此。
题杭州西湖可堂 其一
释怀深（宋代）

避喧求静到湖山，却被湖山不放闲。蹈破草鞋游未遍，便甘投老两山间。
李白祠堂 其二
孔平仲（宋代）

太白之精出李白，诗中元帅酒家豪。轩然眉目已如此，况著当年宫锦袍。
沈一惠诗次韵谢之
彭汝砺（宋代）

世途羞困辱，不复顾交情。众稚怜张载，诸公厌祢衡。

仁心矜废物，佳句写真诚。喜悦驱车至，思心正若萦。
桃花春一溪
弘历（清代）

水裔桃之华灼灼，恰似琳池浸霞脚。东风惯与作参商，祗见其忧那见乐。

落英缤纷如印泥，宛转桃花春一溪。高楼溪上契妙悟，空色色空轩篆题。

讵必武陵无杂树，漫拟江南淮口渡。烟花世界幻三千，到此微尘无用处。

忘物之极同物悲，调御神权谁则窥。我惟仔肩凛佛时，好春花事非我知。

每见蓬蓬风善妒，不惜花零惜云去。
送王明善（有序）
俞允文（明代）

威凤集珍条，积风限高翔。
巨鲲志江海，尺泽焉足量。
懿兹中林志，敷文聊颉颃。
块然寡徒偶，举足蹈峻防。
伸眉竟何阶，念之郁中肠。
抑我同心欢，乖离越他乡。
他乡三千里，道狭草木长。
白露浩已盈，但恐沾衣裳。
漫咏
曹翰田（清代）

小圃不半亩，草树交蒙茏。荷锄理荒秽，亦加斤斧功。

稍稍见条理，兰菊成芳丛。就中有特立，翠柏柯如铜。

其旁接密荫，蔼蔼青梧桐。梧桐易摇落，柏劲凌寒冬。
双桂天公见过用韵赋答 其一
成鹫（清代）

江城朝放棹，冲破沧浪烟。辍棹入林去，春风相后先。

焚香煨芋火，拾菜种花田。恰好留嘉客，斋钟正午前。
泊舟女儿港风益厉日醉胡家书其壁
张穆（明代）

漭漭湖风吹浪花，数椽茅屋绿烟斜。小姑妒杀垂杨下，独倚红栏作酒家。
次韵志归十首 其八
方回（元代）

谯国资深入，彭门纳晚成。至今为癖习，自幼有常程。

朽老宁孤瘦，飞扬勿剽轻。悬知千载士，肯竞一时名。
送铨儿赴礼闱
钟令嘉（清代）

半生常在别离间，又整行衣厚著绵。双眼渐昏针线乱，寸心无著梦魂牵。

关河此去风霜远，骨肉何因聚散偏。不用登高望亲舍，泥金须早慰堂前。
次韵子瞻上元扈从观灯二首
苏辙（宋代）

春来有意乞归耕，足痹三年久未平。
忽记上元銮辂出，起听前殿晓钟声。
顷入南华僧仲有诗为次其韵仲欲见予诗集 其二
朱翌（宋代）

寺分三集易披寻，藏在名山意亦深。但与止兹鸾凤友，共逃不学马牛襟。

年来惟以睡过夏，老去莫令诗呕心。欲见文章须近北，太平风雅盛于今。
和铁厓小临海
张简（宋代）

夜过洞庭曲，青山玉作堆。
仙人吹铁笛，白鹤自飞来。
八宝妆
刘焘（宋代）

门掩黄昏，画堂人寂，暮雨乍收残暑。帘卷疏星门户悄，隐隐严城钟鼓。空街烟暝半开，斜日朦胧，银河澄淡风凄楚。还是凤楼人远，桃源无路。

惆怅夜久星繁，碧空望断，玉箫声在何处。念谁伴、茜裙翠袖，共携手、瑶台归去。对修竹、森森院宇。曲屏香暖凝沈炷。问对酒当歌，情怀记得刘郎否。
荆州新秋病起杂题一十五首。病起见衰叶
齐己（唐代）

病起见衰叶，飘然似我身。偶乘风有韵，初落地无尘。

纵得红沾露，争如绿带春。因伤此怀抱，聊寄一篇新。
观老僧会才画像
赵抃（宋代）

白鹤丛林古梵宫，壁间留像见真风。忆师去岁雷峰别，只似南柯一梦中。
蜀主芙蓉城
汪元量（宋代）

芙蓉城上草萋萋，吊古徘徊日欲西。
帝子不来花蕊去，荒唐无主乱鸦啼。
七言景德寺考试院壁和王介甫所题诗二首 其二
沈遘（宋代）

夜风吹雨冷通帷，鸣雁初闻一一悲。幸好归时归未得，愁来莫读壁间诗。
偈颂一百零二首
释绍昙（宋代）

雪径封寒蝶未知，暗香谁遣好风吹。
野桥漏泄春光处，正是横斜一两枝。
题濠上斋二绝
傅自修（宋代）

小斋斗大四壁立，只着匡床与瓦炉。
不涉语言君识否，莫从门外著工夫。
南梁戏题汉高庙
唐彦谦（唐代）

数载从军似武夫，今随戎捷气偏粗。

汉皇若问何为者，免道高阳旧酒徒。
水阳精舍
曹𨙅（宋代）

塔高铃自语，碑断苏成文。老树擎凉月，初荷卷湿云。

萤飞临水见，犬吠隔篱闻。静对高僧坐，无眠到夜分。
玉楼春 案《东白堂词选》题作「春怨」。
俞士彪（清代）

东君那肯留春住。水面飞花丝上絮。人生都是闷和愁，天意不离风共雨。

凄凉庭院恹恹暮。独自点灯楼上去。手将金枕细叮咛，今夜梦儿须好做。
大风留金山两日
苏轼（宋代）

塔上一铃独自语，明日颠风当断渡。
朝来白浪打苍崖，倒射轩窗作飞雨。
龙骧万斛不敢过，渔舟一叶従掀舞。
细思城市有底忙，却笑蛟龙为谁怒。
无事久留童仆怪，此风聊得妻孥许。
潜山道人独何事，半夜不眠听粥鼓。
和原父扬州六题·时会堂二首之二}
欧阳修（宋代）

忆昔尝修守臣职，先春自探两旗开。
谁知白首来辞禁，得与金銮赐一杯。
次韵济川西山避暑
钱绅（宋代）

西山蕴灵异，九曲面崚嶒。泉石漱鸣玉，松萝挂古藤。

势雄掀宇宙，地大压丘陵。日永清阴覆，朝来爽气澄。

幽寻嘉赏致，结客避歊蒸。散发喧畦畛，支颐倦蹑登。

武陵百虑释，丹列远思凝。度樾追遐景，煎茶忆若冰。

土芝青削玉，琬液绿如渑。霜气连苍昊，冰威铄钝蝇。

心酣醒复醉，意适寝还兴。蜗角徒争触，蜂腰谩逞能。

缨尘心自濯，松韵响无明。自廓倚天剑，愁无繫日绳。

舒怀高达士，得趣鄙山僧。云态几相挽，禽音似许应。

岚姿浑欲滴，秋色渐相矜。籧笛凉余思，衾裯乐未曾。

虚闲消毒螫，放旷屏牵仍。高兴无时尽，何辞兴再乘。
八月八日发潭州后得绝句四十首
赵蕃（宋代）

罾塘断港劣容舟，鱍鱍盈篮叫不休。
我亦买之将作腊，要和蔬茹绐饥喉。
颂古十七首
释道行（宋代）

落叶归根，铁牛当路。
来时无口，索监得醋。
金槌不动落群机，列圣丛中第六祖。
有言郡东北荆山下，可以沟畎积水，因与吴正
苏轼（宋代）

侧手区区岂易遮，奔流一瞬卷千家。
共疑智伯初围赵，犹有张汤欲漕斜。
已坐迂疏来此地，分将劳苦送生涯。
使君下策真堪笑，隐隐惊雷响踏车。
用韵寄二弟 其二
王十朋（宋代）

甚矣今年老见侵，玉芝堂冷敝衣衾。梦魂夜夜寻兄弟，率饮亭前坐石砧。
春江极目
杨冠卿（宋代）

荆扬春冬异风土，江北江南春冬花。
跨马出郊时极目，应须美酒送生涯。
惜双双（梅）
赵鼎（宋代）

度陇信音谁与寄。肠断江南千里。深雪前村里。一枝昨夜传芳意。

冷蕊暗香空旖旎。也应是、春来憔悴。风度将谁比。忆曾插向香罗□。
春江
王安石（宋代）

春江渺渺抱墙流，烟草茸茸一片愁。
吹尽柳花人不见，青旗催日下城头。
和汤叔度雪
杨万里（宋代）

道得闲来尽未闲，颇缘幽事扰心间。
卧听雪作披衣起，不待天心带月看。
更觉梅枝殊摘索，只惊蓬鬓却羁单。
飞花岂解知人意，风里时时戏作团。
十一月十三日病后始入仓
梅尧臣（宋代）

曾非雀与鼠，何彼大仓为。狐裘破不温，黄狗补其皮。

霜花逐落月，缀在枯槁枝。予年过五十，瘦寝冰生肌。
初夏游张氏山亭 其四
王世贞（明代）

改席临幽壑，披襟当绝颠。苔钱乳窦嵌，云叶金波穿。

伏虎蕴盘攫，脩鳞坼蜿蜒。箕踞一长啸，寒声千树传。
题黄色辟邪玉圭
弘历（清代）

方水生瑶瑾，云英静以腴。截肪奚可喻，蒸栗得曾无。

犹见先王制，如逢君子儒。何须捡唐史，附会诩天符。
入秋久矣余热尚在闰月十五日太平寨始见秋色
唐顺之（明代）

漫漫岚气半晴阴，摵摵庭柯叶乱吟。
始觉孟秋云物至，因知宴乱旅情深。
孤鸢影跕寒岩草，鸣蝈声连野戍砧。
戈甲满山乘塞卒，天骄何处欲相侵。
修西方十二时 其八
道镜　善导（唐代）

日没酉，想知光景何能久。看看无常即到来，莫教佛字离心口。